De nordjyske kystfiskere, der i løbet af onsdagen har besat Udenrigsministeriet i protest mod hollandske bomtrawlere , ser nu ud til at have fået et konkret udbytte. Efter et møde med fiskeriminister Mogens Jensen har kystfiskerne nemlig nu fået lovning på, at der oprettes et kontrolpunkt i Hanstholm. - Jeg tror, der vil være bred opbakning til det - og derfor tror jeg også roligt, jeg kan sige: Det kommer til at ske. Og det kommer til at ske hurtigt, siger Mogens Jensen til TV2 Nord i forbindelse med mødet. - Det er en rigtig god idé, fiskerne kommer med - at etablere sådan et kontrolpunkt, hvor man kan kalde de her fiskere ind, så de kan vise, hvad de har fanget, uddybede ministeren. Meldingen blev vel modtaget af de nordvestjyske fiskere, men man ville allerhelst have de lovende ord gjort bindende med et stykke papir. - Vi ville jo gerne have haft, han lige kunne skrive en krussedulle på et papir. Det vidste vi jo nok godt inden vi kom, at det kunne ikke lade sig gøre. - Så jeg mener i hvert fald, at vi godt kan tage hjem - vi er i hvert fald blevet lovet nogle ting. Men der er selvfølgelig et stykke fra at love nogle ting til at få det ud og fungere i virkeligheden, siger fisker Jesper Olsen fra Thorup Strand, der er talsmand for de aktionerende fiskere. Afgørende med kontrol Netop oprettelsen af kontrolpunktet var afgørende for de fremmødte fiskere. Fiskerne mener, at hollandske bomtrawlere ødelægger havbunden i Skagerrak og fordriver de lokale fiskere fra deres fangstpladser. Fiskerne kræver øjeblikkeligt stop for den type fiskeri. - Vi kan simpelthen ikke klare mere nu. Nu må politikerne gøre noget. Havbunden og Skagerrak bliver smadret, sagde Jesper Olsen inden mødet. Bomtrawl foregår ved, at hollandske fiskekuttere trækker tunge jernkæder over havbunden, og fiskerne mener, det ødelægger miljøet. Formålet med det omtalte kontrolpunkt er, at myndighederne så kan kontrollere, om bomtrawlernes fangster ligger inden for de tilladte kvoter. Kystfiskerne mener derudover også, at kvoten på rødspætter i Skagerrak skal sættes ned.

Referat:
De nordjyske kystfiskeres protestaktion mod bomtrawlere ser ud til at have båret frugt. Fiskeriminister Mogens Jensen lover efterspurgt kontrolpunkt i Hanstholm.